作者:劉長卿
標題:罷攝官後將還舊居，留辭李侍禦
內容:江海今為客，風波失所依。白雲心已負，黃綬計仍非。累辱群公薦，頻沾一尉微。去緣焚玉石，來為採葑菲。州縣名何在，漁樵事亦違。故山桃李月，初服薜蘿衣。熊軾分朝寄，龍韜解賊圍。風謠傳吏體，雲物助兵威。白雪飄辭律，青春發禮闈。引軍橫吹動，援翰捷書揮。草映翻營綠，花臨檄羽飛。全吳爭轉戰，狂虜怯知機。憶昨趨金節，臨時廢玉徽。俗流應不厭，靜者或相譏。世難慵幹謁，時閑喜放歸。潘郎悲白髮，謝客愛清輝。樗散材因棄，交親跡已稀。獨愁看五柳，無事掩雙扉。世累多行路，生涯向釣磯。榜連溪水碧，家羨渚田肥。旅食傷飄梗，巖棲憶采薇。悠然獨歸去，回首望旌旗。